b'\n_START_ARTICLE_\nKoivunkantosieni\n_START_SECTION_\nTuntomerkit\n_START_PARAGRAPH_\nKoivunkantosienen 3\xe2\x80\x9310 cm leve\xc3\xa4, kellanruskea lakki on nuorena kupera ja my\xc3\xb6hemmin laakeneva, sek\xc3\xa4 usein hieman keskuskohoumallinen. Lakki on voimakkaasti kosteusmuuntuva, kuivuessaan se vaalenee keskustasta l\xc3\xa4htien. Lakin reunat ovat l\xc3\xa4pis\xc3\xa4teiset. Lakin alapuolella olevat heltat ovat melko tihe\xc3\xa4t ja tasatyviset, nuorena vaaleat mutta v\xc3\xa4rj\xc3\xa4ytyv\xc3\xa4t my\xc3\xb6hemmin kanelinruskeiksi. Sienen 4\xe2\x80\x9310 cm pitk\xc3\xa4, pohjav\xc3\xa4rilt\xc3\xa4\xc3\xa4n vaaleanruskea jalka on tasapaksu, solakka ja sitke\xc3\xa4. Jalassa on kalvomainen vaalea rengas, jonka alapuolelta jalka on tihe\xc3\xa4\xc3\xa4n ruskeasuomuinen. Rengas tummenee ja kuihtuu pois ajan my\xc3\xb6t\xc3\xa4. Sienen tuoksu on miellytt\xc3\xa4v\xc3\xa4n aromaattinen.\n_START_SECTION_\nKasvupaikka ja -aika\n_START_PARAGRAPH_\nKoivunkantosieni kasvaa kimppuina koivun ja muiden lehtipuiden kannoilla kes\xc3\xa4kuusta lokakuuhun koko Suomessa paljakka-alueita lukuun ottamatta. Joskus harvemmin se kasvaa havupuilla.\n_START_SECTION_\nK\xc3\xa4ytt\xc3\xb6 ravintona\n_START_PARAGRAPH_\nKoivunkantosieni on erinomainen ruokasieni. Sen voi paistaa, keitt\xc3\xa4\xc3\xa4, kuivata tai k\xc3\xa4ytt\xc3\xa4\xc3\xa4 muhennoksissa. Sienest\xc3\xa4 tulee k\xc3\xa4ytt\xc3\xa4\xc3\xa4 vain lakit, koska jalat ovat hyvin sitkeit\xc3\xa4._NEWLINE_Koivunkantosieni ei ole aloittelevan sienest\xc3\xa4j\xc3\xa4n ruokasieni, koska se muistuttaa tappavan myrkyllist\xc3\xa4 myrkkyn\xc3\xa4\xc3\xa4pikk\xc3\xa4\xc3\xa4. Myrkkyn\xc3\xa4\xc3\xa4pikk\xc3\xa4 on pienempi ja hennompi, ep\xc3\xa4selvemmin kosteusmuuntuva, heikosti jauhontuoksuinen ja sen jalka on renkaan alapuolelta vaalean silkkis\xc3\xa4ikeinen eik\xc3\xa4 ruskeasuomuinen. Myrkkyn\xc3\xa4\xc3\xa4pikk\xc3\xa4 kasvaa yleens\xc3\xa4 havupuiden kannoilla. Toinen samann\xc3\xa4k\xc3\xb6inen sieni, johon koivunkantosienen voi sekoittaa on kev\xc3\xa4tkantosieni, joka ei ole myrkyllinen, mutta sy\xc3\xb6t\xc3\xa4v\xc3\xa4ksi kelpaamaton. Kev\xc3\xa4tkantosienen jalka on tummanruskea ja suomuton._NEWLINE_Koivunkantosieni\xc3\xa4 viljell\xc3\xa4\xc3\xa4n ravintok\xc3\xa4ytt\xc3\xb6\xc3\xb6n ainakin Saksassa ja Japanissa, ja Suomessakin myyd\xc3\xa4\xc3\xa4n viljeltyj\xc3\xa4 koivunkantosieni\xc3\xa4 kuivattuina ja s\xc3\xa4ilykkein\xc3\xa4.'